CELEX: 
Language: fi
Date: 2019-07-29 00:00:00
Title: KOMISSION TÄYTÄNTÖÖNPANOPÄÄTÖS (EU) …/…, Meksikon oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi

KOMISSION TÄYTÄNTÖÖNPANOPÄÄTÖS (EU) …/…,
            
            
               annettu 29.7.2019,
            
            
               Meksikon oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009
                  1
                ja erityisesti sen 5 artiklan 6 kohdan,
            
            
               sekä katsoo seuraavaa:
            
            
               (1)Asetuksen (EY) N:o 1060/2009 5 artiklan 6 kohdassa siirretään komissiolle valta antaa vastaavuuspäätös, jos kolmannen maan oikeudellisessa ja valvontakehyksessä varmistetaan, että kyseisessä kolmannessa maassa toimiluvan saaneet tai rekisteröidyt luottoluokituslaitokset noudattavat mainitusta asetuksesta johtuvia oikeudellisesti sitovia vaatimuksia, jotka pannaan täytäntöön ja joita valvotaan tehokkaasti kyseisessä kolmannessa maassa. 
            
            
               (2)Tämän vastaavuuspäätöksen tarkoituksena on sallia Meksikon luottoluokituslaitoksille sertifioinnin hakeminen Euroopan arvopaperimarkkinaviranomaiselta, jäljempänä ’ESMA’, jos ne eivät ole systeemiseesti merkittäviä yhden tai useamman jäsenvaltion rahoitusmarkkinoiden vakauden tai luotettavuuden kannalta. Tämä vastaavuuspäätös antaa ESMAlle mahdollisuuden arvioida kyseisiä luottoluokituslaitoksia tapauskohtaisesti ja myöntää poikkeus joistakin Euroopan unionissa toimiviin luottoluokituslaitoksiin sovellettavista toiminnan järjestämistä koskevista vaatimuksista, kuten vaatimuksesta olla fyysisesti läsnä Euroopan unionissa.  
            
            
               (3)Jotta kolmannen maan oikeudellinen ja valvontakehys voitaisiin katsoa vastaavaksi, sen on täytettävä vähintään asetuksen (EY) N:o 1060/2009 5 artiklan 6 kohdassa vahvistetut kolme ehtoa. 
            
            
               (4)Komissio antoi 28 päivänä huhtikuuta 2014 täytäntöönpanopäätöksen 2014/247/EU
                  2
               , jossa se totesi näiden kolmen ehdon täyttyvän ja katsoi luottoluokituslaitoksia koskevan Meksikon oikeudellisen ja valvontakehyksen vastaavan tuolloin voimassa olleita asetuksen (EY) N:o 1060/2009 vaatimuksia.
            
            
               (5)Asetuksen (EY) N:o 1060/2009 5 artiklan 6 kohdassa säädetyn ensimmäisen ehdon mukaan kolmannen maan luottoluokituslaitoksilla on oltava toimilupa tai niiden on oltava rekisteröityjä, ja niiden on oltava jatkuvasti tehokkaan valvonnan ja täytäntöönpanon alaisia. Meksikon kehys edellyttää, että Meksikossa toimivilla ja siellä luottoluokituspalveluja tarjoavilla luottoluokituslaitoksilla on Meksikon pankki- ja arvopaperikomission (Comisión Nacional Bancaria y de Valores, CNBV) myöntämä toimilupa ja että ne ovat CNBV:n valvonnan alaisia. CNBV:llä on valtuudet tutkia kaikki toimet tai kysymykset, joissa on oletettavasti tai mahdollisesti kyse lain rikkomisesta. Sillä on valtuudet pyytää kaikentyyppisiä tietoja ja asiakirjoja, suorittaa paikalla tehtäviä tarkastuksia ja kutsua kuultavakseen kaikki henkilöt, joista voi olla apua tutkinnassa. Luottoluokituslaitoksille voidaan asettaa pysyvä tai väliaikainen toimintakielto tai niiden toimilupa voidaan peruuttaa. CNBV:llä on valtuudet määrätä hallinnollisia sakkoja. CNBV on tehnyt rekisteröityjen luottoluokituslaitosten vuosittaisia vaatimustenmukaisuustarkastuksia ja määrännyt tarvittaessa seuraamuksia. ESMAn ja CNBV:n välillä tehdyssä yhteistyösopimuksessa määrätään rajojen yli toimivien luottoluokituslaitosten osalta toteutettuja täytäntöönpano- ja valvontatoimenpiteitä koskevasta tietojenvaihdosta.
            
            
               (6)Asetuksen (EY) N:o 1060/2009 5 artiklan 6 kohdassa säädetyn toisen ehdon mukaan kolmannen maan luottoluokituslaitoksiin on sovellettava oikeudellisesti sitovia sääntöjä, jotka vastaavat asetuksen (EY) N:o 1060/2009 6–12 artiklan ja sen liitteen I säännöksiä. Meksikon oikeudellisessa ja valvontakehyksessä edellytetään luottoluokituslaitosten hallinnointi- ja ohjausjärjestelmän osalta, että luottoluokituslaitoksella on hallitus, joka koostuu enintään 21 jäsenestä ja jonka jäsenistä vähintään 25 prosenttia täyttää riippumattomuusvaatimukset. Riippumattomien hallituksen jäsenten toimivaltaan on kuuluttava muun muassa luottoluokituspolitiikan ja -menetelmien laatiminen, luottoluokituslaitoksen sisäisen valvonnan järjestelmän toimivuus sekä sääntöjen noudattamisen valvontaan ja hallintotapaan liittyvien prosessien seuranta. Eturistiriidat on havaittava ja poistettava, ja mahdollisista eturistiriidoista, jotka voivat vaikuttaa luottoluokituksiin, on ilmoitettava sääntöjen noudattamista valvovalle henkilölle. Jos luottoluokituslaitos havaitsee eturistiriitoja, jotka voivat vaikuttaa sen luottoluokituksiin, sen on pidätyttävä palvelujensa tarjoamisesta. Meksikon oikeudellinen ja valvontakehys sisältää tietojen kirjaamista ja luottamuksellisuutta koskevia kattavia organisatorisia vaatimuksia, ja siinä säädetään, että luottoluokituslaitoksilla säilyy täysi vastuu ulkoistetuista toiminnoista. Yhteisöt, jotka tarjoavat luottoluokituslaitoksille niiden ulkoistamia palveluja, ovat niin ikään CNBV:n valvonnan alaisia. Luottoluokituslaitokset ovat velvollisia perustamaan virallisen arviointitoiminnon, jonka tehtävänä on arvioida luottoluokitusmenetelmiä ja -malleja. Meksikon kehys sisältää lisäksi monenlaisia julkistamisvaatimuksia, jotka koskevat luottoluokituksia ja luottoluokitustoimintoja. Meksikon oikeudellisen ja valvontakehyksen katsotaan sen vuoksi vastaavan asetusta (EY) N:o 1060/2009 seuraavien seikkojen osalta: eturistiriitojen hallinta, toiminnan järjestämistä koskevat vaatimukset, luottoluokitusten ja luottoluokitusmenetelmien laatu, luottoluokitusten julkistaminen sekä luottoluokitustoimintaa koskevien tietojen yleinen ja säännöllinen julkistaminen. Kehys antaa näin ollen vastaavan suojan, kun kyseessä on luottoluokituslaitosten luotettavuus, avoimuus ja hyvä hallintotapa sekä luottoluokitustoiminnan luotettavuus.
            
            
               (7)Asetuksen (EY) N:o 1060/2009 5 artiklan 6 kohdassa säädetyn kolmannen ehdon mukaan kolmannen maan sääntelyjärjestelmän on estettävä kyseisen kolmannen maan valvontaviranomaisia ja muita viranomaisia puuttumasta luottoluokitusten sisältöön ja luottoluokituksessa käytettäviin menetelmiin. Meksikon perustuslaissa vahvistetaan, että hallintoviranomaiset saavat toimia ainoastaan silloin, kun niille annetaan sovellettavassa lainsäädännössä nimenomaiset valtuudet siihen. Ei ole olemassa säännöstä, joka antaisi CNBV:lle tai muulle viranomaiselle valtuudet vaikuttaa luottoluokituksen sisältöön tai luottoluokitusmenetelmiin.
            
            
               (8)Meksikon oikeudellinen ja valvontakehys täyttää edelleen asetuksen (EY) N:o 1060/2009 5 artiklan 6 kohdassa alun perin säädetyt kolme ehtoa. Euroopan parlamentin ja neuvoston asetuksessa (EU) N:o 462/2013
                  3
                otetaan kuitenkin käyttöön lisävaatimuksia unionissa rekisteröidyille luottoluokituslaitoksille ja tiukennetaan siten näiden luottoluokituslaitosten oikeudellista ja valvontajärjestelmää. Nämä lisävaatimukset sisältävät luottoluokituslaitoksiin sovellettavia sitovia sääntöjä, jotka koskevat luokitusnäkymiä, eturistiriitojen hallintaa, luottamuksellisuusvaatimuksia, luokitusmenetelmien laatua sekä luottoluokitusten esittämistä ja julkistamista. 
            
            
               (9)Asetuksen (EU) N:o 462/2013 2 artiklan toisen kohdan 1 alakohdan b alakohdan mukaan lisävaatimuksia sovelletaan 1 päivästä kesäkuuta 2018 arvioitaessa kolmansien maiden oikeudellisten ja valvontakehysten vastaavuutta.
            
            
               (10)Tätä taustaa vasten komissio pyysi 13 päivänä heinäkuuta 2017 ESMAlta neuvoja siitä, vastaako muun muassa Meksikon oikeudellinen ja valvontakehys näitä asetuksella (EU) N:o 462/2013 käyttöön otettuja lisävaatimuksia. Lisäksi komissio pyysi ESMAa esittämään arvionsa siitä, onko mahdollisilla eroilla olennaista merkitystä. 
            
            
               (11)ESMA totesi 17 päivänä marraskuuta 2017 julkaistussa teknisessä lausunnossaan, että luottolaitoksia koskeva Meksikon oikeudellinen ja valvontakehys sisältää riittävät säännökset täyttääkseen asetuksella (EU) N:o 462/2013 käyttöön otetut lisävaatimukset.
            
         
         
            
               (12)Asetuksella (EU) N:o 462/2013 lisätään asetuksen (EY) N:o 1060/2009 3 artiklan 1 kohtaan w alakohta, jossa annetaan luokitusnäkymän määritelmä. Asetuksessa (EY) N:o 1060/2009 laajennetaan nyt tietyt luottoluokituksiin sovellettavat vaatimukset koskemaan myös luokitusnäkymiä. Meksikon oikeudellisessa ja valvontakehyksessä ei nimenomaisesti eroteta luokitusnäkymiä luottoluokituksesta erilliseksi käsitteeksi, mutta jos luottoluokituslaitos tuottaa luokitusnäkymiä, CNBV odottaa, että se noudattaa samoja avoimuus-, riippumattomuus- ja julkistamisvaatimuksia kuin tuottaessaan luottoluokituksia. Lisäksi CNBV:n viranomaisvalvonta kattaa myös luokitusnäkymien asianmukaisuuden valvonnan osana niihin liittyvien luottoluokitusten valvontaa.
            
            
               (13)Jotta voitaisiin parantaa luottamusta luottoluokituslaitosten riippumattomuuteen luottoluokitelluista yhteisöistä, asetuksella (EU) N:o 462/2013 lisätään asetukseen (EY) N:o 1060/2009 6 artiklan 4 kohta, 6 a artikla ja 6 b artikla, joissa laajennetaan eturistiriitoihin sovellettavat säännöt koskemaan sellaisia eturistiriitoja, jotka liittyvät luottoluokituslaitoksen osakkeenomistajiin tai luottoluokituslaitoksessa merkittävässä asemassa oleviin jäseniin. Meksikon oikeudellinen ja valvontakehys sisältää yleisen kiellon, jonka mukaan osakkeenomistajat ja hallituksen jäsenet eivät saa suoraan tai välillisesti omistaa osuuksia luottoluokitellussa yhteisössä. Luottoluokituslaitokset eivät myöskään saa tarjota palveluja asiakkaille, jotka omistavat yli 5 prosenttia niiden pääomasta. 
            
            
               (14)Asetuksella (EU) N:o 462/2013 otetaan käyttöön uusia säännöksiä sen varmistamiseksi, että luottamuksellisia tietoja käytetään ainoastaan luottoluokitustoimintaan liittyviin tarkoituksiin ja että niitä suojellaan petoksilta, varkauksilta ja väärinkäytöksiltä. Tätä varten asetuksen (EY) N:o 1060/2009 10 artiklan 2 a kohdassa edellytetään, että luottoluokituslaitokset käsittelevät kaikkia luottoluokituksia, luokitusnäkymiä ja niihin liittyviä tietoja sisäpiiritietoina siihen saakka, kun ne on julkistettu. Meksikon oikeudellisessa ja valvontakehyksessä vahvistetaan yksityiskohtaiset vaatimukset toimenpiteistä, jotka luottoluokituslaitosten on toteutettava liikkeeseenlaskijoita koskevien luottamuksellisten tietojen suojaamiseksi. Näin ollen puitteet luottamuksellisten tietojen suojaamiseksi väärinkäytöltä ovat uskottavat.
            
            
               (15)Asetuksella (EU) N:o 462/2013 pyritään parantamaan luottoluokitusmenetelmien avoimuutta ja laatua. Siinä lisätään asetuksen (EY) N:o 1060/2009 liitteessä I olevan D jakson I alajakson 3 kohtaan luottoluokituslaitoksia koskeva velvollisuus antaa luottoluokitellulle yhteisölle mahdollisuus huomauttaa mahdollisista asiavirheistä ennen luottoluokituksen tai luokitusnäkymän julkaisemista. Meksikon oikeudellisessa ja valvontakehyksessä velvoitetaan luottoluokituslaitokset ilmoittamaan luottoluokitellulle yhteisölle luottoluokituksesta ennen sen julkaisemista. Sen mukaan luottoluokituslaitos ja luottoluokiteltu yhteisö voivat sopia siitä, onko luottoluokituslaitoksen ilmoitettava asiakkaalle luokituksesta etukäteen, ja jos näin on, määräajasta, jonka kuluessa asiakas voi esittää huomautuksia ennen luokituksen julkaisemista.
            
            
               (16)Asetuksella (EU) N:o 462/2013 lisätään asetuksen (EY) N:o 1060/2009 8 artiklaan 5 a kohta, 6 kohdan aa ja ab alakohta ja 7 kohta, joissa otetaan käyttöön suojatoimia sen varmistamiseksi, että luokitusmenetelmiin tehtävät muutokset eivät johda niiden höltymiseen. Meksikon oikeudellisessa ja valvontakehyksessä edellytetään, että luottoluokituslaitokset julkaisevat etukäteen verkkosivustollaan luottoluokkien määrittämiseen liittyvissä tutkimuksissa, analyyseissa, lausunnoissa, arvioinneissa ja tarkasteluissa käyttämänsä menetelmät ja menettelyt ja että ne julkistavat kaikki menetelmiin tekemänsä olennaiset muutokset, jotta sijoittajat voivat tutustua näihin tietoihin. Samaan tapaan luottoluokituslaitosten on tarkistettava menetelmiään ja mallejaan, vaikka niiltä ei nimenomaisesti edellytetä markkinatoimijoiden kuulemista ennen menetelmien muuttamista, ja korjattava menetelmissä havaitut virheet. Jos luottoluokituslaitos kuitenkin tekee merkittäviä muutoksia luokitusmenetelmiinsä, sen on ilmoitettava niistä CNBV:lle ja julkistettava ne tarvitsematta kuitenkaan ilmoittaa muutosten syytä. Jos luottoluokituslaitos muuttaa luokitusmallejaan ja -menetelmiään, sen on tarkistettava kaikki aiemmin antamansa luokitukset.
            
            
               (17)Asetuksella (EU) N:o 462/2013 tiukennetaan luottoluokitusten esittämistä ja julkistamista koskevia vaatimuksia. Asetuksen (EY) N:o 1060/2009 8 artiklan 2 kohdan ja liitteessä I olevan D jakson I alajakson 2 a kohdan mukaan luottoluokituslaitoksen on luokitusmenetelmiä, malleja ja keskeisiä luokitusoletuksia koskevat tiedot antaessaan samalla annettava selkeät ja helposti ymmärrettävät ohjeet, joissa selitetään luottoluokitusprosessissa käytettäviin malleihin ja luokitusmenetelmiin liittyvät oletukset, parametrit, rajoitukset ja epävarmuustekijät. Meksikon oikeudellisessa ja valvontakehyksessä vaaditaan luottoluokituslaitosta korostamaan luottoluokituksessaan, että se on luottoluokituslaitoksen näkemys, ja kehys sisältää suojatoimia, joilla varmistetaan, että luottoluokituksissa esitetään vain niiden kannalta merkityksellisiä tietoja. Lisäksi kehys sisältää vaatimuksia sen varmistamiseksi, että luottoluokituslaitokset antavat riittävän ohjeistuksen, jotta luottoluokitusten käyttäjät ymmärtävät luokitukset.
            
            
               (18)Asetuksella (EU) N:o 462/2013 lisätään asetuksen (EY) N:o 1060/2009 liitteessä I olevan E jakson II alajaksoon vaatimus, jonka mukaan luottoluokituslaitosten luottoluokituksista ja liitännäispalveluista perimien maksujen olisi oltava syrjimättömiä ja perustuttava todellisiin kustannuksiin. Vaatimuksen tavoitteena on lisätä kilpailua ja pienentää eturistiriitojen mahdollisuutta luottoluokitusalalla. Sen mukaan luottoluokituslaitosten on ilmoitettava tietyt taloudelliset tiedot. Meksikon oikeudellisessa ja valvontakehyksessä edellytetään, että luottoluokituslaitos toimittaa CNBV:lle yksittäisiltä asiakkailta veloitettuja maksuja koskevat tiedot, joissa saadut tulot ja kaikki tuotetut palvelut on eritelty asiakkaittain välittömästi ilmoitusta edeltävän vuoden ajalta. Luottoluokituslaitosten on julkistettava tiedot siitä, ovatko ne saaneet samalta luottoluokitellulta yhteisöltä maksuja muista palveluista kuin luokituspalveluista, ja ilmoitettava luokituspalveluista saatujen maksujen prosenttiosuus. Lisäksi CNBV:lle on asetettu yleinen vaatimus, jonka mukaan sen on taattava, että kaikkia luottoluokituslaitosten asiakkaita kohdellaan tasapuolisesti.
            
            
               (19)Arvioidessaan kolmannen maan sääntelyjärjestelmää komissio noudattaa suhteellisuusperiaatetta ja riskiperusteista lähestymistapaa. Kun otetaan huomioon tarkastellut seikat, luottoluokituslaitoksia koskeva Meksikon oikeudellinen ja valvontakehys täyttää asetuksen (EY) N:o 1060/2009 5 artiklan 6 kohdan toisessa alakohdassa säädetyt ehdot, ja sen olisi katsottava edelleen vastaavan kyseisessä asetuksessa säädettyä oikeudellista ja valvontakehystä.
            
            
               (20)Oikeusvarmuuden vuoksi olisi annettava uusi täytäntöönpanopäätös ja kumottava täytäntöönpanopäätös 2014/247/EU.
            
            
               (21)Komission olisi ESMAn avustamana edelleen säännöllisesti seurattava luottoluokituslaitoksiin sovellettavien oikeudellisten ja valvontajärjestelyjen kehitystä, markkinoiden kehitystä sekä valvontayhteistyön tuloksellisuutta Meksikossa toteutettavaan valvontaan ja täytäntöönpanoon liittyen sen varmistamiseksi, että sääntöjä noudatetaan jatkuvasti.
            
            
               (22)Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Asetuksen (EY) N:o 1060/2009 5 artiklan soveltamiseksi luottoluokituslaitoksia koskeva Meksikon oikeudellinen ja valvontakehys katsotaan asetuksen (EY) N:o 1060/2009 vaatimuksia vastaavaksi.
            
            
               2 artikla
            
            
               Kumotaan täytäntöönpanopäätös 2014/247/EU.
            
            
               3 artikla
            
            
               Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tehty Brysselissä 29.7.2019
            
            
               
                     Komission puolesta
               
            
         
         
            
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        EUVL L 302, 17.11.2009, s. 1.
               
               
                  
                     (2)
                  
                        Komission täytäntöönpanopäätös 2014/247/EU, annettu 28 päivänä huhtikuuta 2014, Meksikon oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi (EUVL L 132, 3.5.2014, s. 71).
               
               
                  
                     (3)
                  
                        Euroopan parlamentin ja neuvoston asetus (EU) N:o 462/2013, annettu 21 päivänä toukokuuta 2013, luottoluokituslaitoksista annetun asetuksen (EY) N:o 1060/2009 muuttamisesta (EUVL L 146, 31.5.2013, s. 1).